محمادي توحتوح لي داروا التجمع الوطني للاحرار رابع فلائحة الشباب، لي هو رئيس جماعة بوعرك فالناظور، تشد قبل أشهر كيغش فالامتحانات، وفي فاتح شتنبر صدرات كلية سلوان بالناظور الوثيقة لي كتبين الغش ديالو وعاقبوه على الغش. وحسب مصدر مطلع ل”كود” فإن رئيس الجماعة صعيب يكون خدا الباك حقاش 3 سنين وهو حاصل فالرابع إعدادي أحرار وشكون فلتو وطلعوا يدوز الباك هو القانون لي دارتو وزارة التربية الوطنية وكيسمح للناس لي قراو الرابع إعدادي وبلا ما ينجحوا فيها أنهم يدوزو الباك أحرار. ذات المصدر يضيف :” يلا كان حصل فالرابع إعدادي 3 سنين وفلتو غير القانون، كيفاش نجح فالباك وخداه؟”. وكانت فضيحة غش توحتوح قد أثارت ضجة على مواقع التواصل الاجتماعي وصلت حد مطالبة الفايسبوكيين بعدم تزكيته من طرف التجمع، ولكن يمكن هادشي لي خلا التجمع يرشحو ويعطيه الرتبة الرابعة، باش يكون للغشاشين ممثل لهم فالبرلمان يدافع عليهم ويقنن الغش فالامتحانات. 
الحمامة باغيا دافع على الغشاشين فالبرلمان. الرابع فلائحة الشباب شدوه كيغش فالامتحانات وها قصتو مع لقرايا (وثيقة)